**ฉบับที่ 10/2567 26 วันที่ มิถุนายน 2567**

 **“สคร. กำกับใกล้ชิด รัฐวิสาหกิจเบิกจ่ายได้สูงกว่าเป้าหมายอย่างต่อเนื่อง”**

 **นายธิบดี วัฒนกุล ผู้อำนวยการสำนักงานคณะกรรมการนโยบายรัฐวิสาหกิจ (สคร.)** เปิดเผยว่า
รัฐวิสาหกิจที่ สคร. กำกับดูแลโดยตรงและมีการเบิกจ่ายงบลงทุนมีจำนวน 43 แห่ง โดยแบ่งเป็น 2 กลุ่ม ได้แก่ รัฐวิสาหกิจที่ใช้ปีบัญชีตามปีงบประมาณ (รัฐวิสาหกิจปีงบประมาณ) และรัฐวิสาหกิจที่ใช้ปีบัญชีตามปีปฏิทิน (รัฐวิสาหกิจปีปฏิทิน) โดยในปี 2567 รัฐวิสาหกิจมีการเบิกจ่ายงบลงทุนจนถึงเดือนพฤษภาคม 2567 จำนวน 131,584 ล้านบาท หรือคิดเป็นร้อยละ 125 ของแผนการเบิกจ่าย ประกอบด้วยการเบิกจ่ายงบลงทุน
ของรัฐวิสาหกิจปีงบประมาณ (ตั้งแต่เดือนตุลาคม 2566 - เดือนพฤษภาคม 2567) 34 แห่ง
จำนวน 72,187 ล้านบาท หรือคิดเป็นร้อยละ 106 ของแผนการเบิกจ่าย และรัฐวิสาหกิจปีปฏิทิน
(เดือนมกราคม 2567 - เดือนพฤษภาคม 2567) 9 แห่ง จำนวน 59,397 ล้านบาท หรือคิดเป็นร้อยละ 161
ของแผนการเบิกจ่าย ทั้งนี้ รัฐวิสาหกิจปีงบประมาณที่เบิกจ่ายได้ไม่ต่ำกว่าร้อยละ 95 ของแผนการเบิกจ่าย
และมีมูลค่าสูงสุด 3 อันดับ ได้แก่ การรถไฟแห่งประเทศไทย (รฟท.) การรถไฟฟ้าขนส่งมวลชนแห่งประเทศไทย (รฟม.) และการประปานครหลวง และรัฐวิสาหกิจปีปฏิทินที่เบิกจ่ายได้ไม่ต่ำกว่าร้อยละ 95
ของแผนการเบิกจ่ายและมีมูลค่าสูงสุด 3 อันดับ ได้แก่ การไฟฟ้าฝ่ายผลิตแห่งประเทศไทย (กฟผ.)
การไฟฟ้าส่วนภูมิภาค และบริษัท ปตท. จำกัด (มหาชน)

**ผลการเบิกจ่ายงบลงทุนของรัฐวิสาหกิจประจำปี 2567**

**(ณ สิ้นเดือนพฤษภาคม 2567)**

หน่วย : ล้านบาท

|  |  |  |  |
| --- | --- | --- | --- |
| **รัฐวิสาหกิจ** | **แผนการเบิกจ่าย** | **ผลการเบิกจ่าย** | **ผลการเบิกจ่าย/แผนการเบิกจ่าย** |
| **ปีงบประมาณ (ต.ค. 66 - ก.ย. 67)****จำนวน 34 แห่ง (8 เดือน)** | 68,250 | 72,187 | ร้อยละ 106 |
| **ปีปฏิทิน (ม.ค. 67 - ธ.ค. 67)****จำนวน 9 แห่ง (5 เดือน)** | 36,857 | 59,397 | ร้อยละ 161 |
| **รวม 43 แห่ง** | 105,108 | 131,584 | ร้อยละ 125 |

**นางสาวปิยวรรณ ล่ามกิจจา ที่ปรึกษาด้านพัฒนารัฐวิสาหกิจ** กล่าวเพิ่มเติมว่า โครงการลงทุนขนาดใหญ่ที่สำคัญสามารถเบิกจ่ายได้สูงกว่าแผน อาทิ โครงการรถไฟฟ้าสายสีม่วง ช่วงเตาปูน - ราษฎร์บูรณะของ รฟม. แผนร่วมทุนในบริษัท LNG Receiving Terminal (แห่งที่ 2) บ้านหนองแฟบ ของ กฟผ.
และโครงการรถไฟความเร็วสูงไทย - จีน ระยะที่ 1 (ช่วงกรุงเทพมหานคร - นครราชสีมา) ของ รฟท.

**นายธิบดี วัฒนกุล ผู้อำนวยการ สคร.** กล่าวสรุปว่า ตั้งแต่ต้นปีจนถึงสิ้นเดือนพฤษภาคม 2567 รัฐวิสาหกิจสามารถเบิกจ่ายงบลงทุนได้ร้อยละ 51 ของกรอบงบลงทุนทั้งปี แบ่งเป็นผลการเบิกจ่าย
ของรัฐวิสาหกิจปีงบประมาณ 8 เดือน คิดเป็นร้อยละ 63 ของกรอบงบลงทุนทั้งปี และผลการเบิกจ่าย
ของรัฐวิสาหกิจปีปฏิทิน 5 เดือน คิดเป็นร้อยละ 42 ของกรอบงบลงทุนทั้งปี โดยรัฐวิสาหกิจส่วนใหญ่ได้เร่งรัด
การเบิกจ่ายงบลงทุน ส่งผลให้ในภาพรวมมีผลการเบิกจ่ายงบลงทุนสูงกว่าเป้าหมายอย่างต่อเนื่อง
ทั้งนี้ สคร. จะกำกับติดตามการเบิกจ่ายงบลงทุนของรัฐวิสาหกิจอย่างใกล้ชิดเพื่อให้การลงทุนของรัฐวิสาหกิจเป็นไปตามเป้าหมายและเป็นส่วนสำคัญในการสนับสนุนการเติบโตทางเศรษฐกิจและเพิ่มความสามารถ
ในการแข่งขันของประเทศต่อไป